Ehdotus EUROOPAN PARLAMENTIN JA NEUVOSTON PÄÄTÖS monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001-2005) tehdyn päätöksen 2000/819/EY muuttamisesta

(komission esittämä)

PERUSTELUT

1. Johdanto

Arviointikertomus kasvua ja työllisyyttä koskevasta aloitteesta (1998-2000) on esitetty 19 päivänä toukokuuta 1998 tehdyn neuvoston päätöksen 98/347/EY 7(2) artiklan mukaisesti. Kyseisessä päätöksessä edellytetään, että komissio esittää arvion ohjelmasta, erityisesti sen kokonaiskäytöstä, sen välittömistä vaikutuksista työpaikkojen syntymiseen ja mahdollisista vaikutuksista työpaikkojen luomiseen pitkällä aikavälillä pk-yritysten osalta.

Joulukuun 20 päivänä 2000 tehdyllä päätöksellä 2000/819/EY neuvosto päätti jatkaa kasvua ja työllisyyttä koskevan aloitteen rahoitusvälineiden (pk-yritysten takausjärjestelmä, ETF-käynnistysjärjestelmä ja eurooppalaisia yhteisyrityksiä (JEV) koskeva ohjelma) olemassaoloa uudella oikeusperustalla. Siemenpääomatoimi lisättiin uutena välineenä. JEV-ohjelmalle ei kuitenkaan esitetty lisämäärärahoja.

Kyseisen päätöksen liitteessä II olevassa IV kohdassa todetaan, että JEV-ohjelmaa on tarpeen yksinkertaistaa, jotta se vastaisi paremmin pk-yritysten, mukaan luettuna ehdokasmaiden pk-yritykset, tarpeita ja että komissio tarkasteli yksinkertaistamismahdollisuuksia. Tutkittuaan asiaa huolellisesti komissio kuitenkin katsoo, että JEV-ohjelmaa ei voi yksinkertaistaa merkittävästi päätöksen 2000/819/EY mukaisesti koska:

- kyseiseen päätökseen ei sisälly sääntöjä, joiden mukaan komissio voisi muuttaa ohjelman rakennetta neuvoston päätöksen 98/347/EY liitteen II mukaisesti;

- kyseiseen päätökseen ei sisälly sääntöjä, joiden mukaan komissio voisi muuttaa neuvoston päätöksessä 98/347/EY esitettyjä ohjelman hyväksymisperusteita;

- JEV-ohjelman määrärahat myönnettiin komission ja JEV-verkoston rahoituksen välittäjien välisten puitesopimusten perusteella. Kaikki muutokset näiden sopimusten sisältöön, mikä olisi tarpeen sekä ohjelman yksinkertaistamiseksi että yhteisön rahoitusetujen tarpeelliseksi suojaamiseksi, olisivat sen vuoksi myöntämishetkellä voimassa olevan vanhan varainhoitoasetuksen 6(5) artiklan vastaisia;

- JEV-ohjelman määrärahat myönnettiin kasvua ja työllisyyttä koskevan aloitteen (1998-2000) puitteissa, ja ne on siksi varattu ainoastaan niille valtioille, jotka olivat Euroopan unionin ja Euroopan talousalueen jäseniä neuvoston päätöksen 98/347/EY voimaantulohetkellä. Sen vuoksi jäljellä olevia määrärahoja ei voi hyödyntää liittymiseen valmistuvia maita ja ehdokasmaita koskevien hankkeiden yhteydessä;

- päätöksessä 2000/819/EY ei anneta komissiolle mahdollisuutta laajentaa 'kansalliset rajat ylittävien yhteisyritysten' määritelmää (ainoa päätöksen 98/347/EY mukainen kansalliset rajan ylittävän yhteistyön muoto) laajemmaksi 'kansainväliseksi kumppanuudeksi' (johon viitataan päätöksessä 2000/819/EY), mitä pidetään välttämättömänä ohjelman muuttamiseksi millään tavalla.

Kasvua ja työllisyyttä koskevan aloitteen arviointi osoittaa, että kahden rahoitusvälineen, pk-yritysten takausjärjestelmän ja ETF-käynnistysjärjestelmän, voidaan katsoa tuottaneen hyviä tuloksia. JEV-ohjelma, jonka tarkoituksena oli auttaa pk-yrityksiä kansalliset rajat ylittävien yhteisyritysten perustamisessa Euroopan unionin alueella (ja myöhemmin Euroopan talousalueella), ei ole kuitenkaan tuottanut hyviä tuloksia. Tämä johtui siitä, että kysyntä markkinoilla oli heikko (käytettävissä olevista määrärahoista vain pieni osa varattiin hankkeisiin), työpaikkoja syntyi vähän, kustannusvastaavuus oli huono sekä komission että yritysten kannalta sekä siitä, että pk-yritykset olivat välineeseen yleisesti tyytymättömiä.

2. Komission ehdotuksen tavoitteet

Komission ehdotuksen päätavoite on lakkauttaa JEV-ohjelma mahdollisimman pian ja palauttaa käyttämättä jääneet varat (+/- 43 miljoonaa euroa) yleiseen talousarvioon.

Samalla komissio ehdottaa neuvoston päätöksen 2000/819/EY liitteeseen I useita pieniä muutoksia, jotka koskevat uuden TTK-puiteohjelman voimaantuloa, TTK-toimien hyväksymistä ETF-käynnistysjärjestelmässä ja käynnistysvaiheen pituutta tietyillä huipputeknologian aloilla.

3. Komission ehdotuksen sisältö

Neuvostolle ja parlamentille toimitetaan seuraavat kaksi asiakirjaa:

1. arviointikertomus kasvua ja työllisyyttä koskevasta aloitteesta,

2. ehdotus monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001-2005) tehdyn neuvoston päätöksen 2000/819/EY muuttamisesta.

Neuvostoa pyydetään yhteisesti Euroopan parlamentin kanssa Euroopan yhteisön perustamissopimuksen 251 artiklassa määrättyä menetelmää noudattaen hyväksymään komission ehdotus neuvoston päätöksen 2000/819/EY muuttamisesta siten, että se sisältää:

1. valtuutuksen JEV-ohjelman lakkauttamiseksi,

2. neuvoston päätöksen 2000/819/EY liitteen I muuttamisen siten, että siinä viitataan selkeämmin TTK-toimien hyväksymiseen ETF-käynnistysjärjestelmässä, päivitetään viittaus viidenteen TTK-puiteohjelmaan (kuudennen puiteohjelman käynnistämisen huomioon ottamiseksi) sekä pidennetään käynnistysvaiheen pituus tietyillä huipputeknologian, erityisesti biotieteiden, aloilla 10 vuodeksi (vastaamaan näille aloille tyypillistä pitkää tuotekehitys- ja kokeiluvaihetta ennen tuotteiden kaupallistamista).

2003/0292 (COD)

Ehdotus EUROOPAN PARLAMENTIN JA NEUVOSTON PÄÄTÖS monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (2001-2005) tehdyn päätöksen 2000/819/EY muuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 157 artiklan 3 kohdan,

ottavat huomioon komission ehdotuksen [1],

[1] EUVL C [...], [...], s. [...].

ottavat huomioon Euroopan talous- ja sosiaalikomitean lausunnon [2],

[2] EUVL C [...], [...], s. [...].

ottavat huomioon alueiden komitean lausunnon [3],

[3] EUVL C [...], [...], s. [...].

noudattavat perustamissopimuksen 251 artiklassa määrättyä menettelyä,

sekä katsovat seuraavaa:

(1) Marraskuun 5 päivänä 1997 komissio teki päätöksen 97/761/EY [4] yhteisön pk-yrityksille suunnatun kansalliset rajat ylittävien yhteisyritysten perustamiseen tarkoitetun tukimekanismin hyväksymisestä.

[4] EYVL L 310, 13.11.1997, s. 28.

(2) ETF-käynnistysjärjestelmä, eurooppalaisia yhteisyrityksiä (JEV) koskeva ohjelma ja pk-yritysten takausjärjestelmä ovat toimenpiteitä, joista säädetään 19 päivänä toukokuuta 1998 tehdyssä neuvoston päätöksessä 98/347/EY [5] innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä - Kasvua ja työllisyyttä koskeva aloite.

[5] EYVL L 155, 29.5.1998, s. 43.

(3) Joulukuun 20 päivänä 2000 tehdyllä neuvoston päätöksellä 2000/819/EC [6] perustetun monivuotisen ohjelman tarkoituksena on parantaa yritysten rahoitusympäristöä erityisesti parantamalla ETF-käynnistysjärjestelmän toimivuutta, muuttamalla pk-yritysten takausjärjestelmää sekä JEV-ohjelman osalta käyttämällä kansainvälistä kumppanuutta suunnittelevien yritysten hyväksi 31 päivään joulukuuta 2000 voimassa olevia sitoumuksia päätöksen 98/347/EY mukaisesti.

[6] EYVL L 333, 29.12.2000, s. 84.

(4) Päätöksen 2000/819/EY liitteessä II olevan IV kohdan mukaan kokemus on osoittanut, että JEV-ohjelmaa on tarpeen yksinkertaistaa, jotta rahoituksen välittäjät ja komission yksiköt voisivat käsitellä nopeasti pk-yritysten rahoituspyynnöt ja jotta voitaisiin valvoa, että yhteisön resursseja käytetään asianmukaisesti. Siinä todettiin myös, että komissio tarkasteli hyväksymisperusteiden mukauttamismahdollisuuksia, jotta voitaisiin paremmin ottaa huomioon pk-yritysten tarpeet kansainvälisten investointien yhteydessä, mukaan luettuna ehdokasmaat.

(5) Euroopan parlamentti hyväksyi 10 päivänä syyskuuta 2002 päätöslauselman [7] kasvua ja työllisyyttä koskevasta aloitteesta annetusta komission kertomuksesta [8], jossa todetaan, että JEV-ohjelma ei ole nykyisessä muodossaan enää asianmukainen.

[7] Euroopan parlamentin mietintö komission kertomuksesta Euroopan parlamentille ja neuvostolle: Kasvua ja työllisyyttä koskeva aloitte - Innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetut rahoitustukitoimenpiteet, PE 316.350, 24.7.2002.

[8] Komission kertomus Euroopan parlamentille ja neuvostolle: Kasvua ja työllisyyttä koskeva aloite - Innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetut rahoitustukitoimenpiteet, KOM(2002)345, 1.7.2002.

(6) Kasvua ja työllisyyttä koskevasta aloitteesta 29 päivänä toukokuuta 2002 annetun arvion [9] päätelmissä todetaan, että JEV-ohjelmaa käytetään vähän, työpaikkoja syntyy rajoitetusti ja hallinnolliset kustannukset ovat erittäin korkeat ja että JEV-ohjelma olisi lakkautettava mahdollisimman pian.

[9] [KOM(2003) XXX]

(7) Kustannustehokkuutta koskevista syistä yhteisön olisi vetäydyttävä yhä enemmän ohjelmista, joihin sisältyy mikrotason hallinnointia, kuten tapahtuu JEV-ohjelman puitteissa rahoitetuissa hankkeissa.

(8) Asian huolellisen tarkastelun jälkeen on tultava siihen tulokseen, että JEV-ohjelmaa ei voi yksinkertaistaa merkittävästi, koska kaikki merkittävät muutokset ohjelman rakenteeseen tai hyväksymisperusteisiin muuttaisivat ohjelman luonnetta ja olisivat siksi oikeusperustan (neuvoston päätös 98/347/EY) soveltamisalan ulkopuolella. Tästä syystä jäljelle jääviä määrärahoja ei voi hyödyntää eikä määrärahoja voi hyödyntää myöskään liittymistä valmistelevia maita tai ehdokasmaita koskevien hankkeiden yhteydessä.

(9) JEV-ohjelman määrärahat myönnettiin JEV-verkoston rahoituksen välittäjien kanssa tehtyjen puitesopimusten perusteella, jolloin komission ja näiden rahoituksen välittäjien välille syntyi suora oikeussuhde. Sen vuoksi voimassa olevien puitesopimusten korvaaminen komission ja pk-yritysten välisillä suorilla oikeudellisilla sopimuksilla, mikä olisi johtanut kyseisen ohjelman yksinkertaistamiseen ja parantanut yhteisön rahoitusetujen suojelua, ei ole mahdollista.

(10) Vain vähäiset menettelymuutokset ovat mahdollisia jäljellä olevien määrärahojen hyödyntämiseksi. Nämä muutokset ovat riittämättömiä sen varmistamiseksi, että ohjelman toimivuus paranisi merkittävästi.

(11) Jäljellä olevia määrärahoja ei voi hyödyntää liittymistä valmistelevia maita tai ehdokasmaita koskevien hankkeiden yhteydessä, koska nämä määrärahat myönnettiin kasvua ja työllisyyttä koskevan aloitteen (1998-2000) puitteissa, ja ne on siksi varattu ainoastaan niille valtioille, jotka olivat Euroopan unionin ja Euroopan talousalueen jäseniä neuvoston päätöksen 98/347/EY voimaantulohetkellä.

(12) Sen jälkeen kun kaksi eurooppalaista kansalliset rajat ylittävää yhteisyritysohjelmaa - Aasian, Latinalaisen Amerikan, Välimeren alueen maita sekä Etelä-Afrikan tasavaltaa (ALAMEDSA-maita) koskeva EC Investment Partners -rahoitusväline (ECIP) ja Keski- ja Itä-Euroopan (KIE-maita) sekä uusia itsenäisiä valtioita (UIV-maita) koskeva ohjelma pk-yrityksiä koskevien yhteisyritysten ja muiden yhteistyösopimusten edistämiseksi (JOP) - lakkautettiin vuosina 1999 ja 2000, monet JEV-verkoston rahoituksen välittäjät ovat vähentäneet toimintaansa JEV-ohjelmassa tai lakkauttaneet sen kokonaan pk-yritysten vähäisen hakemusten määrän vuoksi, mikä on johtanut siihen, että useimmissa jäsenvaltioissa hakemuksen jättämiseen ei ole enää mahdollisuutta .

(13) Arvion selkeiden päätelmien perusteella JEV-ohjelman korvaamista vastaavalla ohjelmalla ei pidetä tarkoituksenmukaisena.

(14) JEV-ohjelman lakkauttamisen ei pitäisi vaikuttaa yhteisön, rahoituksen välittäjien ja edunsaajien (pk-yritykset) oikeuksiin ja velvoitteisiin jo hyväksyttyjen hankkeiden osalta.

(15) Odotettujen oikeuksien kunnioittamiseksi rahoituksen välittäjien olisi voitava esittää pk-yritysten rahoitushakemuksia vielä tietyn ajan tämän päätöksen tekemisen jälkeen.

(16) Kuten Barcelonassa kokoontunut Eurooppa-neuvosto esitti, pk-yritysten innovaatiotoiminnan, tutkimuksen ja kehittämisen sekä yrittäjyyden edistämiseksi olisi saatava aikaan suotuisa toimintaympäristö, joka edistää tutkimus- ja kehitystyön rahoittamista yksityisillä investoinneilla, erityisesti riskipääomalla.

(17) Marraskuun 26 päivänä 2002 kokoontunut kilpailukykyneuvosto totesi, että jäsenvaltioiden, komission ja rahoituslaitosten olisi harkittava, miten bioteknologian rahoituspuitteita voitaisiin parantaa.

(18) Marraskuun 21 päivänä 2002 antamassaan kertomuksessa biotieteistä ja bioteknologiasta Euroopan parlamentti esitti, että komission olisi löydettävä keinot käynnistymisvaiheessa olevien bioteknologiayritysten riittämätöntä rahoitusta koskevan ongelman voittamiseksi ja pyysi Euroopan investointipankkia harkitsemaan myönteisesti jatkotoimia.

(19) Päätös 2000/819/EY olisi muutettava vastaavasti,

OVAT PÄÄTTÄNEET SEURAAVAA:

1 artikla

Muutetaan päätös 2000/819/EY seuraavasti:

(1) Muutetaan liite I seuraavasti:

(a) Korvataan 4 kohdan a alakohdan i alakohdan ensimmäisen luetelmakohdan ensimmäinen lause seuraavasti:

"hankkimalla omistusosuuksia asianomaisissa erikoistuneissa riskipääomarahastoissa, erityisesti alkurahoitusrahastoissa, pienehköissä rahastoissa, alueellisissa rahastoissa tai rahastoissa, jotka ovat keskittyneet erityisaloihin tai -teknologioihin, tai tutkimusta ja kehitystä rahoittavissa riskipääomarahastoissa, esim. tiede- ja tutkimuskeskuksiin liittyvissä rahastoissa, jotka puolestaan myöntävät riskipääomaa pk-yrityksille."

(b) Lisätään 4 kohdan a alakohdan i alakohtaan seuraava luetelmakohta:

"- käynnistysvaiheen määritellään yleensä kestävän enintään viisi vuotta. Tietyillä huipputeknologian, erityisesti biotieteiden, aloilla käynnistysvaihe voi kuitenkin olla enintään 10 vuotta, mikä vastaa näille erityisaloille tyypillistä pitkää tuotekehitys- ja kokeiluvaihetta ennen tuotteiden kaupallistamista."

(c) Lisätään 4 kohdan a alakohdan iv alakohtaan seuraavat alakohdat:

"Eurooppalainen yhteisyritysohjelma lakkautetaan.

Rahoituksen välittäjät voivat esittää pk-yritysten rahoitushakemuksia komissiolle [voimaantulopäivä + 115 päivää - lisätään julkaisuhetkellä] saakka.

Hakemukset ja hankkeet käsitellään neuvoston päätöksen 98/347/EY 4 artiklan ja liitteen II mukaisesti."

(d) Poistetaan 5 kohdan ensimmäisestä luetelmakohdasta sana "viidennen".

(2) Poistetaan liitteessä II oleva IV kohta.

2 artikla

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä [...] päivänä [...]kuuta [...].

Euroopan parlamentin puolesta Neuvoston puolesta

Puhemies Puheenjohtaja

>TAULUKON PAIKKA>